Birk Ruud avsluttet en sterk norsk X Games-helg med gull
Ruud vant sitt første X Games-gull på hjemmebane for åtte måneder siden. I natt gjentok han bragden - denne gang i Aspen. Ifølge nisjenettstedet Fri Flyt var det en enorm høyre dobbel 16 med to tailgrabs og en switch venstre trippel 16 med safetygrab som sikret 18-åringen seieren. – Dagen har vært helt fantastisk, i alle fall nå etter mitt andre X Games-gull. Det er utrolig deilig. Gutta kjørte sykt bra, og det var høyt nivå. Så det å vinne var helt fantastisk. Det er en drøm som blir til virkelighet, sier Ruud etter seieren. De to andre nordmennene som var i finalen, Øystein Bråten og Christian Nummedal, endte på de to siste plassene av de åtte finalistene. Det har vært en sterk norsk X Games-helg med sølv til Johanne Killi i Big Air, og bronse til Mons Røisland i slopestyle. Nå ser Ruud frem mot VM i Park City som arrangeres mellom 1. og 10. februar. Her skal han delta i både slopestyle, Big Air og halfpipe. – VM blir veldig spennende. Nå har jeg en god følelse, og har fått en god start på denne reisen. Jeg gleder meg til å prøve meg i alle tre disiplinene og ser veldig frem til det, sier Ruud.
Etter å ha sett Johanne Killi sikre sølv på kvinnenes Big Air-konkurranse i X games i Aspen, fulgte Birk Ruud opp med sin andre strake gullmedalje på samme øvelse.